  Туспуктэм: vk.com (Менделеевские новости) Наталия Сильвестрова Бигер элькунын пиналъёс пӧлын удмурт лулчеберетъя «Мудорвай» вожвылъяськон йылпумъяськиз, соин валче Казаньын гала-концерт лэсьтӥзы. Со сярысь ивортодэтъя «Удмуртия» агентстволэн корреспондентэзлы Татарстанысь удмуртъёслэн автономизылэн быдэсъясь кивалтӥсез Ольга Чайникова вераз. «Мудорвай» вожвылъяськон куатетӥ арзэ ортче. Туэ йылпумъясь ужрадэ Бавлы, Мамадыш, Кукмор, Балтач, Менделеевск, Огырчи, Сабы, Алабго ёросъёсысь но Удмуртиысь Алнаш, Можга но Пичи Пурга ёросъёсысь зоная люкетъёсын вормисьёс пӧлысь устоосыз вуылӥзы. Туэ вожвылъяськонэ оглом 764 пинал пыриськиз. Соос пӧлысь 120-ез лауреатъёс луизы но Казаньын гала-концертын быгатонлыкъёссэс возьматӥзы. « Дасям номеръёс золгес шуыса пусъемын вал. Пыналъёс пӧлын тросэз котькуд ар мылкыд карыса пырисько конкурсэ, выль пиналъёс но вань. Куинь арес самой пичиезлы » Ольга Чайникова, Татарстанысь удмуртъёслэн автономизылэн быдэсъясь кивалтӥсез Пиналъёслэсь ужъёссэс вить номинациосъя дунъязы: «Удмурт выжыкыл» темая суред, удмурт калык эктонэз быдэстон, удмурт кырӟанэз коллективен быдэстон, удмурт кырӟанэз оген быдэстон, удмурт кылбур лыдӟон. Котькудаз вормисьёсты шараязы. Вожвылъяськонэ вань пыриськисьёсты кузьымъёсын но дипломъёсын пусйизы. Концерт бере пиналъёс но соослэн анай-атайёссы Татарстанысь йӧскалык музее дунтэк ветлӥзы на. Ольга Чайникова верамъя, вуоно арын вожвылъяськонын воштӥськонъёс луозы. « Вуоно арын номинациос пичияк воштӥськозы, вылез но потоз шуыса малпаськом. Со сяна, ӧтиськом тросгес пиналъёсты пыриськыны бускель республикаосысь » Ольга Чайникова, Татарстанысь удмуртъёслэн автономизылэн быдэсъясь кивалтӥсез Пусъём, таяз арын конкурсэз улосвылкуспо инлыкен (статус) радъязы. Тодэ вайытом, Ижкарын «Пичи Чеберайёс но Батыръёс – 2022» вожвылъяськонын вормисьёсты пусйизы. Тегъёс: Лулчеберет вожвылъяськон пиналъёс удмуртъёс Татарстан  